РЕГЛАМЕНТ (ЕС) 2023/173 НА КОМИСИЯТА

от 26 януари 2023 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от 1-метил-3-(трифлуорометил)-1H-пиразол-4-карбоксамид (PAM), циклоксидим, цифлуметофен, цифлутрин, метобромурон и пентиопирад във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за циклоксидим, цифлуметофен и пентиопирад са определени в част А от приложение III към Регламент (ЕО) № 396/2005. МДГОВ за цифлутрин са определени в приложения II и III към посочения регламент. В Регламент (ЕО) № 396/2005 не са определени конкретни МДГОВ за 1-метил-3-(трифлуорометил)-1H-пиразол-4-карбоксамид (PAM) и метобромурон и тъй като тези активни вещества не са включени в приложение IV към посочения регламент, се прилага стойността по подразбиране от 0,01 mg/kg, предвидена в член 18, параграф 1, буква б) от същия регламент.

(2) Европейският орган за безопасност на храните („Органът“), представи обосновано становище относно съществуващите МДГОВ за бета-цифлутрин и цифлутрин в съответствие с член 12, параграф 1 от Регламент (ЕО) № 396/2005 (2). В обоснованото си становище Органът потвърди определението на остатъка като „цифлутрин, включително други смеси от съставни изомери (сума на изомерите)“. Тъй като бета-цифлутрин е такъв изомер на цифлутрин, определените за цифлутрин МДГОВ обхващат и бета-цифлутрин. И двете вещества вече не са одобрени като активни вещества, използвани в продуктите за растителна защита в ЕС. Поради това Органът оцени МДГОВ въз основа на употребата на продукти за растителна защита извън ЕС, например понастоящем определените от Комисията по Кодекс алиментариус МДГОВ по Кодекс алиментариус (CXL) и стойности за допустимост на вноса, докладвани от държавите членки. Органът също така взе предвид разрешената употреба на цифлутрин във ветеринарни лекарствени продукти за говеда и овце, както и МДГОВ, определени в Регламент (ЕС) № 470/2009 на Европейския парламент и на Съвета (3). Органът препоръча намаляване на МДГОВ за ябълки, круши, картофи, сладки пиперки, зеле, „подправки, които представляват плодове на растения“, „подправки, които представляват корени и коренища“, свине (мускули, черен дроб, бъбреци), говеда (мускули, черен дроб, бъбреци), овце (мускули, черен дроб, бъбреци), кози (мускули, черен дроб, бъбреци), еднокопитни (мускули, черен дроб, бъбреци), домашни птици (мускули, мазнини, черен дроб), кобилешко мляко и птичи яйца. Органът препоръча повишаване на МДГОВ за грейпфрут, портокали, лимони, сладки лимони, мандарини, домати, патладжани, семена от рапица, семена от памук. Освен това Органът препоръча да се запазят съществуващите МДГОВ за соя, мазнина (от свине, говеда, овце, кози, еднокопитни), мляко (краве, овче и козе), за които са представени достатъчно подкрепящи данни за добрите селскостопански практики, които са били оценени от Органа. Тъй като не съществува риск за потребителите, е целесъобразно МДГОВ за всички гореизброени продукти да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(3) За употребата на бета-цифлутрин и цифлутрин върху карфиол Органът установи евентуален висок риск за потребителите, ако бъде определен CXL за карфиол. Поради това МДГОВ ще бъдат намалени до стойността по подразбиране от 0,01 mg/kg.

(4) Освен това Органът стигна до заключението, че по отношение на МДГОВ за ечемик и пшеница част от информацията не е налична и че е необходим по-задълбочен анализ от страна на лицата, отговарящи за управлението на риска. Въпреки че тези МДГОВ се считат за безопасни, те ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, e целесъобразно МДГОВ за цифлутрин за ечемик и пшеница да бъдат включени в приложение II към Регламент (ЕО) № 396/2005 със стойностите, установени от Органа.

(5) Органът предостави обосновано становище относно съществуващите МДГОВ за циклоксидим в съответствие с член 12, параграф 1 от Регламент (ЕО) № 396/2005 (4). Органът препоръча намаляване на МДГОВ за ябълки, круши, кайсии, праскови, трапезно и винено грозде, целина с едри глави, грах (пресен, с шушулките), резене, артишок, семена от рапица, захарно цвекло (корени) и домашни птици (мускули, мазнина, черен дроб). Той препоръча повишаване на МДГОВ за ягоди, картофи, сладки картофи, цвекло, хрян, пащърнак, магданоз на грудки, репички, козя брада, жълта ряпа/брюква, репи, чесън, шалот/дребен лук, броколи, карфиол, брюкселско зеле, зеле, алабаш, рукола, червен синап, бейби култури (в т.ч. растения от рода Brassica), тученица, листно цвекло/салатно цвекло, „тревисти растения и ядливи цветя“, фасул (без шушулки), леща, лупина, маково семе, слънчогледово семе, семена от синап, семена от памук, семена от пореч, говеда (мускули, мазнини, бъбреци), овце (мускули, мазнини, бъбреци), кози (мускули, мазнини, бъбреци), еднокопитни (мускули, мазнини, бъбреци), мляко (краве, овче, козе, кобилешко) и птичи яйца. По отношение на ягодите Органът препоръча повишаване на МДГОВ в съответствие с предишно обосновано становище относно МДГОВ за това активно вещество (5). Тъй като това вече е разгледано в Регламент (ЕС) 2021/976 на Комисията (6), се запазват съществуващите МДГОВ, установени в посочения регламент. Той препоръча да се запазят тези съществуващи МДГОВ за други продукти, за които са представени достатъчно подкрепящи данни за добрите селскостопански практики, които са били оценени от Органа. Тъй като не съществува риск за потребителите, е целесъобразно МДГОВ за всички гореизброени продукти да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа..

(6) Освен това Органът стигна до заключението, че по отношение на МДГОВ за пресен/зелен лук и пясъчен/зимен лук (батун), полска салата/кълнова салата, къдрава листна ендивия/широколистна ендивия, кресон и други кълнове, земен кресон, царевица и билкови настойки от корени част от информацията не е налична и че е необходим по-задълбочен анализ от страна на лицата, отговарящи за управлението на риска. Въпреки че тези МДГОВ се считат за безопасни, те ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, е целесъобразно МДГОВ за циклоксидим за всички гореизброени продукти да бъдат определени в приложение II към Регламент (ЕО) № 396/2005 със стойностите, установени от Органа.

(7) Органът предостави обосновано становище относно съществуващите МДГОВ за цифлуметофен в съответствие с член 12, параграф 1 от Регламент (ЕО) № 396/2005 (7). Той препоръча да се запазят съществуващите МДГОВ за „цитрусови плодове“, „черупкови плодове“, „семкови плодове“, кайсии, праскови, трапезно и винено грозде, ягоди, Азаролски глог/средиземноморски мушмули, райска ябълка, домати, патладжани, краставици и хмел, за които са представени достатъчно подкрепящи данни за добрите селскостопански практики, които са били оценени от Органа. Тъй като не съществува риск за потребителите, e целесъобразно МДГОВ за тези продукти да бъдат определени в приложение II към Регламент (ЕО) № 396/2005 със стойностите, установени от Органа.

(8) Органът заключи също така, че отношение на МДГОВ за свине (мускули, мазнини, черен дроб, бъбреци), говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци) и мляко (краве, овче, козе, кобилешко) част от информацията не е налична и че е необходим по-задълбочен анализ от страна на лицата, отговарящи за управлението на риска. Въпреки че тези МДГОВ се считат за безопасни, те ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, e целесъобразно МДГОВ за цифлуметофен за всички гореизброени продукти да бъдат определени в приложение II към Регламент (ЕО) № 396/2005 със стойностите, установени от Органа.

(9) Органът предостави обосновано становище относно съществуващите МДГОВ за метобромурон в съответствие с член 12, параграф 1 от Регламент (ЕО) № 396/2005 (8). Той предложи да се промени определението на остатъка на сума на метобромурон и 4-бромофенилуреа, изразени като метобромурон.

(10) Органът стигна до заключението, че по отношение на МДГОВ за ягоди, картофи, моркови, пащърнак, полска салата/кълнова салата, спанак, воден кресон, листа от целина, магданоз, градински чай, мащерка, босилек и ядливи цветя, фасул (с шушулки), фасул (без шушулки), аспержи, резене, фасул, грах, слънчогледово семе, соя, свине (мускули, мазнини, черен дроб, бъбреци), говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци) и мляко (краве, овче, козе, кобилешко) част от информацията не е налична и че е необходим по-задълбочен анализ от страна на лицата, отговарящи за управлението на риска. Въпреки че тези МДГОВ се считат за безопасни за потребителите, те ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, е целесъобразно в приложение II към Регламент (ЕО) № 396/2005 да бъдат определени МДГОВ за метобромурон за всички гореизброени продукти със стойностите, установени от Органа.

(11) Органът предостави обосновано становище относно съществуващите МДГОВ за пентиопирад в съответствие с член 12, параграф 1 от Регламент (ЕО) № 396/2005 (9). За продукти от животински произход се предлагат две отделни определения на остатъка, „пентиопирад“ и „1-метил-3-(трифлуорометил)-1H-пиразол-4-карбоксамид“, за да се обхване и наличието на метаболита PAM от употребата на пентиопирад в продукти от животински произход. Органът препоръча намаляване на МДГОВ за кайсии, праскови и овес. Той препоръча повишаване на МДГОВ за ръж и пшеница. Той препоръча да се запазят съществуващите МДГОВ за други продукти, за които са представени достатъчно подкрепящи данни за добрите селскостопански практики, които са били оценени от Органа. Тъй като не съществува риск за потребителите, е целесъобразно МДГОВ за тези продукти да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(12) Органът стигна до заключението, че по отношение на МДГОВ за пресен/зелен лук и пясъчен/зимен лук (батун), полска салата/кълнова салата, маруля, кресон и други кълнове, земен кресон, рукола, червен синап, бейби култури (в т.ч. растения от рода Brassica), спанак, тученица, листно цвекло/салатно цвекло, кервил, сибирски лук/лук резанец/салатен лук, артишок, целина, резене, праз, ревен, семена от памук, ечемик и сорго част от информацията не е налична и че е необходим по-задълбочен анализ от страна на лицата, отговарящи за управлението на риска. Въпреки че тези МДГОВ се считат за безопасни, те ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, е целесъобразно МДГОВ за пентиопирад за всички гореизброени продукти да бъдат включени в приложение II към Регламент (ЕО) № 396/2005 със стойностите, установени от Органа.

(13) По отношение на PAM, който е основен метаболит на пентиопирад, въз основа на изследвания на метаболизма на пентиопирад в селскостопански животни, Органът препоръча за продукти от животински произход МДГОВ да бъдат установени на границата на определяне (LOD). Що се отнася до продукти от растителен произход, Органът не препоръча МДГОВ, тъй като този метаболит не е от значение за продуктите от растителен произход. Освен това в продукти от растителен произход PAM може да възникне по естествен път и определянето на стойност по подразбиране от 0,01 mg/kg за МДГОВ не е целесъобразно. Поради това е целесъобразно в приложение II да се уточни, че стойността по подразбиране от 0,01 mg/kg за PAM не се прилага за продукти от растителен произход. Тъй като не съществува риск за потребителите, е целесъобразно МДГОВ да бъдат включени в приложение II към Регламент (ЕО) № 396/2005 със стойностите, установени от Органа. Органът оцени съществуващите CXL в своите обосновани становища. За определянето на МДГОВ Комисията взе предвид тези CXL, които са считани за безопасни за потребителите в Съюза.

(14) Що се отнася до продукти, за които употребата на съответния продукт за растителна защита не е разрешена в съюза и за които не съществуват стойности за допустимост на вноса или CXL, МДГОВ следва да се определят на LOD или се прилага стойността по подразбиране от 0,01 mg/kg, както е предвидено в член 18, параграф 1, буква б) от Регламент (ЕО) № 396/2005.

(15) Комисията се консултира с референтните лаборатории на Европейския съюз за остатъци от пестициди във връзка с необходимостта от адаптиране на някои LOD. За всички активни вещества, попадащи в обхвата на настоящия регламент, тези лаборатории предложиха конкретни за продукта LOD, постижими от аналитична гледна точка.

(16) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание. Поради това Регламент (ЕО) № 396/2005 следва да бъде съответно изменен.

(17) За PAM, циклоксидим, цифлуметофен, цифлутрин, метобромурон и пентиопирад, с цел да се позволи нормалното пускане на пазара, преработване и потребление на продуктите, настоящият регламент следва да не се прилага за продукти, които са били произведени в Съюза или внесени в Съюза преди прилагането на изменените МДГОВ и за които има информация, че се поддържа високо равнище на защита на потребителите.

(18) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се адаптират към спазването на новите изисквания, възникнали вследствие на изменението на МДГОВ.

(19) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Що се отнася до PAM, циклоксидим, цифлуметофен, цифлутрин, метобромурон и пентиопирад във и върху всички продукти, по отношение на продуктите, които са произведени в Съюза или са внесени в Съюза преди 16 август 2023 г., Регламент (ЕО) № 396/2005 продължава да се прилага във вида му преди изменението с настоящия регламент.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 16 август 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 26 януари 2023 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (ЕС) № 396/2005 (Oбосновано становище относно прегледа на съществуващите максимално допустими граници на остатъчни вещества от бета-цифлутрин и цифлутрин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2021; 19(9):6837.

(3) Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета ОВ L 152, 16.6.2009 г., стр. 11.

(4) Европейски орган за безопасност на храните; Reasoned opinion on the review of the existing maximum residue levels for cycloxydim according to Article 12 of Regulation (ЕС) № 396/2005 (Oбосновано становище относно прегледа на съществуващите максимално допустими граници на остатъчни вещества от циклоксидим в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5962.

(5) Reasoned opinion on the modification of the existing maximum residue level for cycloxydim in strawberries (Обосновано становище относно изменението на съществуващата максимално допустима граница на остатъчни вещества за циклоксидим в ягоди). EFSA Journal (Бюлетин на ЕОБХ), 2018; 16(8):5404.

(6) Регламент (ЕС) 2021/976 на Комисията от 4 юни 2021 година за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циклоксидим, мепикват, Metschnikowia fructicola, щам NRRL Y-27328, и прохексадион във или върху определени продукти (ОВ L 216, 18.6.2021 г., стр. 1).

(7) Европейски орган за безопасност на храните; Reasoned opinion on the review of the existing maximum residue levels for cyflumetofen according to Article 12 of Regulation (ЕС) № 396/2005 (Oбосновано становище относно прегледа на съществуващите максимално допустими граници на остатъчни вещества от цифлуметофен в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2021; 19(8):6812.

(8) Европейски орган за безопасност на храните; Reasoned opinion on the review of the existing maximum residue levels for metobromuron according to Article 12 of Regulation (ЕС) № 396/2005 (Oбосновано становище относно прегледа на съществуващите максимално допустими граници на остатъчни вещества от метобромурон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2021; 19(9):6841.

(9) Европейски орган за безопасност на храните; Reasoned opinion on the review of the existing maximum residue levels for penthiopyrad according to Article 12 of Regulation (ЕС) № 396/2005 (Oбосновано становище относно прегледа на съществуващите максимално допустими граници на остатъчни вещества от пентиопирад в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2021; 19(9):6810.